Vier jou swakhede - Solidariteit WêreldSolidariteit Wêreld
Tuis › 10 minute voor werk Juig › Vier jou swakhede
Ek kan alles doen deur Hom wat my krag gee.
– Filippense 4:13
Een van die dinge wat die wêreld ons leer, is om nooit te wys as ons swak is nie. In die diereryk is dit ook so: Die swakkes word geminag en eerste geëet, nie waar nie? Daarom dra ons swaar aan ons alles-is-oukei-maskers, want ons wil nie ander verontrief of belas met ons swakhede nie.
Maar die Here se manier van dink is anders as die wêreld s’n! Swakheid word in 2 Korintiërs 12:9 verduidelik as ons sterkpunt. “Hoe nou?” vra jy. Dit is eers as ’n mens verstaan dat ons swakhede ons oopste deur na God se krag is dat jy dit begin waardeer.
Alhoewel ons sterkpunte baie keer God se mandaat in ons lewe bevestig en riglyne gee vir waar Hy ons wil gebruik, is dit ook dié dele in ons lewe waar ons die grootste gevaar loop om op ons eie krag staat te maak. Ons swakpunte daarenteen, maak ons weerbaar en hou ons in soete kontak met die Een wat ons dra.
Here, u manier van doen is net so heeltemal anders as die wêreld s’n. Herinner my asseblief gereeld om myself met U krag en waarheid te belyn, sodat ek in U lewe kan floreer.